CELEX: 32022D1022
Language: lv
Date: 2022-06-09 00:00:00
Title: Padomes Lēmums (ES) 2022/1022 (2022. gada 9. jūnijs) par to, lai Eiropas Savienības vārdā parakstītu Konvencijai par starptautiskajām garantijām attiecībā uz pārvietojamām iekārtām pievienoto Protokolu par jautājumiem, kas attiecas uz ieguves, lauksaimniecības un būvniecības iekārtām (ILB protokols)

29.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 172/1
               
            
         PADOMES LĒMUMS (ES) 2022/1022
         (2022. gada 9. jūnijs)
         par to, lai Eiropas Savienības vārdā parakstītu Konvencijai par starptautiskajām garantijām attiecībā uz pārvietojamām iekārtām pievienoto Protokolu par jautājumiem, kas attiecas uz ieguves, lauksaimniecības un būvniecības iekārtām (ILB protokols)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 81. panta 2. punkta a), c) un e) apakšpunktu saistībā ar 218. panta 5. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Savienība strādā, lai izveidotu vienotu tiesisko telpu, kuras pamatā ir tiesu nolēmumu savstarpējas atzīšanas princips.
                  
               
                     (2)
                  
                  
                     Konvencijai par starptautiskajām garantijām attiecībā uz pārvietojamām iekārtām pievienotais Protokols par jautājumiem, kas attiecas uz ieguves, lauksaimniecības un būvniecības iekārtām ("ILB protokols"), kuru pieņēma 2019. gada 22. novembrī Pretorijā, sniedz vērtīgu ieguldījumu, lai starptautiskā līmenī regulētu minētos jautājumus. Tādēļ ir vēlams, lai ILB protokola noteikumus piemērotu pēc iespējas drīzāk.
                  
               
                     (3)
                  
                  
                     Daži no ILB protokolā aplūkotajiem jautājumiem ietekmē Eiropas Parlamenta un Padomes Regulas (EK) Nr. 593/2008 (1), (ES) Nr. 1215/2012 (2) un (ES) 2015/848 (3). Tāpēc Savienībai ir ekskluzīva kompetence minētajos jautājumos, savukārt pārējie jautājumi neietilpst minētajā kompetencē.
                  
               
                     (4)
                  
                  
                     Komisija Savienības vārdā piedalījās sarunās par ILB protokolu attiecībā uz tām daļām, kas ietilpst Savienības ekskluzīvajā kompetencē.
                  
               
                     (5)
                  
                  
                     ILB protokola XXIV panta 1. punktā ir noteikts, ka reģionālās ekonomikas integrācijas organizācijas, kuras ir kompetentas noteiktos jautājumos, ko reglamentē ILB protokols, ir tiesīgas parakstīt, pieņemt, apstiprināt minēto protokolu vai tam pievienoties.
                  
               
                     (6)
                  
                  
                     ILB protokola XXIV panta 2. punktā ir noteikts, ka, to parakstot, pieņemot, apstiprinot vai pievienojoties tam, reģionālai ekonomikas integrācijas organizācijai jāsniedz deklarācija, kurā norādīti tie minētā protokola regulētie jautājumi, attiecībā uz kuriem šīs organizācijas dalībvalstis ir nodevušas tai savu kompetenci. Tādēļ Savienībai, parakstot ILB protokolu, būtu jāsniedz šāda deklarācija.
                  
               
                     (7)
                  
                  
                     Īrijai ir saistoša Regula (EK) Nr. 593/2008, Regula (ES) Nr. 1215/2012 un Regula (ES) 2015/848, tāpēc Īrija piedalās šā lēmuma pieņemšanā.
                  
               
                     (8)
                  
                  
                     Saskaņā ar 1. un 2. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro.
                  
               
                     (9)
                  
                  
                     ILB protokols būtu jāparaksta Savienības vārdā, ar noteikumu, ka tas tiks noslēgts vēlāk, un būtu jāapstiprina pievienotā deklarācija,
                  
               IR PIEŅĒMUSI ŠO LĒMUMU.
         
            1. pants
            Ar šo tiek atļauts Savienības vārdā parakstīt 2019. gada 22. novembrī Pretorijā pieņemto Konvencijai par starptautiskajām garantijām attiecībā uz pārvietojamām iekārtām pievienoto Protokolu par jautājumiem, kas attiecas uz ieguves, lauksaimniecības un būvniecības iekārtām (ILB protokols), ar noteikumu, ka tas tiks noslēgts (4).
         
         
            2. pants
            Ar šo Savienības vārdā tiek apstiprināta šim lēmumam pievienotā deklarācija, ar noteikumu, ka vēlāk tiks pieņemts lēmums par ILB protokola noslēgšanu.
         
         
            3. pants
            Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt ILB protokolu, ievērojot 4. pantā izklāstīto nosacījumu.
         
         
            4. pants
            Parakstot ILB protokolu, Savienība sniedz šim lēmumam pievienoto deklarāciju saskaņā ar ILB protokola XXIV panta 2. punktu.
         
         
            5. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Luksemburgā, 2022. gada 9. jūnijā
            
               
                  Padomes vārdā –
               
               
                  priekšsēdētājs
               
               É. DUPOND-MORETTI
            
         
         
            (1)  Eiropas Parlamenta un Padomes Regula (EK) Nr. 593/2008 (2008. gada 17. jūnijs) par tiesību aktiem, kas piemērojami līgumsaistībām (Roma I) (OV L 177, 4.7.2008., 6. lpp.).
         
            (2)  Eiropas Parlamenta un Padomes Regula (ES) Nr. 1215/2012 (2012. gada 12. decembris) par jurisdikciju un spriedumu atzīšanu un izpildi civillietās un komerclietās (OV L 351, 20.12.2012., 1. lpp.).
         
            (3)  Eiropas Parlamenta un Padomes Regula (ES) 2015/848 (2015. gada 20. maijs) par maksātnespējas procedūrām (OV L 141, 5.6.2015., 19. lpp.).
         
            (4)  ILB protokola tekstu publicēs kopā ar lēmumu par tā noslēgšanu.
      
      
         
            Deklarācija, ievērojot XXIV panta 2. punktu, par Eiropas Savienības kompetenci jautājumos, kurus reglamentē 2019. gada 22. novembrī Pretorijā pieņemtais Konvencijai par starptautiskajām garantijām attiecībā uz pārvietojamām iekārtām pievienotais Protokols par jautājumiem, kas attiecas uz ieguves, lauksaimniecības un būvniecības iekārtām (ILB protokols), un attiecībā uz kuriem dalībvalstis savu kompetenci ir nodevušas Eiropas Savienībai
            
               1.   
               
                  ILB protokola XXIV panta 1. punktā noteikts, ka reģionālās ekonomiskās integrācijas organizācijas, ko izveidojušas neatkarīgas valstis un kas ir kompetentas noteiktos jautājumos, kurus reglamentē ILB protokols, var parakstīt to ar nosacījumu, ka tās sniedz XXIV panta 2. punktā minēto deklarāciju. Eiropas Savienība ir nolēmusi parakstīt ILB protokolu un ar šo sniedz minēto deklarāciju.
               
            
            
               2.   
               
                  Eiropas Savienības dalībvalstis pašlaik ir Beļģijas Karaliste, Bulgārijas Republika, Čehijas Republika, Dānijas Karaliste, Vācijas Federatīvā Republika, Igaunijas Republika, Īrija, Grieķijas Republika, Spānijas Karaliste, Francijas Republika, Horvātijas Republika, Itālijas Republika, Kipras Republika, Latvijas Republika, Lietuvas Republika, Luksemburgas Lielhercogiste, Ungārija, Maltas Republika, Nīderlandes Karaliste, Austrijas Republika, Polijas Republika, Portugāles Republika, Rumānija, Slovēnijas Republika, Slovākijas Republika, Somijas Republika un Zviedrijas Karaliste.
               
            
            
               3.   
               
                  Tomēr saskaņā ar 1. un 2. pantu 22. protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, šo deklarāciju nepiemēro Dānijas Karalistei.
               
            
            
               4.   
               
                  Šo deklarāciju nepiemēro dalībvalstu teritorijās, kurās nepiemēro Līgumu par Eiropas Savienības darbību, un tā neietekmē tādus tiesību aktus vai nostājas, ko saskaņā ar ILB protokolu attiecīgās dalībvalstis varētu pieņemt minēto teritoriju vārdā un interesēs.
               
            
            
               5.   
               
                  Attiecībā uz jautājumiem, ko reglamentē ILB protokols, Eiropas Savienība ir īstenojusi savu kompetenci, pieņemot Eiropas Parlamenta un Padomes Regulu (ES) Nr. 1215/2012 (2012. gada 12. decembris) par jurisdikciju un spriedumu atzīšanu un izpildi civillietās un komerclietās (1) (ILB protokola IX pants “Noteikumu grozījumi attiecībā uz pagaidu tiesiskās aizsardzības līdzekļiem”), Eiropas Parlamenta un Padomes Regulu (ES) 2015/848 (2015. gada 20. maijs) par maksātnespējas procedūrām (2) (ILB protokola X pants “Tiesiskās aizsardzības līdzekļi maksātnespējas gadījumā” un ILB protokola XI pants “Palīdzība maksātnespējas gadījumā”) un Regulu (EK) Nr. 593/2008 (2008. gada 17. jūnijs) par tiesību aktiem, kas piemērojami līgumsaistībām (Roma I) (3) (ILB protokola VI pants “Tiesību aktu izvēle”).
               
            
            
               6.   
               
                  Eiropas Savienības kompetence, ievērojot Līgumu par Eiropas Savienību un Līgumu par Eiropas Savienības darbību, pēc būtības ir pakļauta nepārtrauktai attīstībai. Saskaņā ar Līgumiem kompetentās iestādes var pieņemt lēmumus, kas nosaka Eiropas Savienības kompetences apjomu. Tāpēc Eiropas Savienība patur tiesības attiecīgi grozīt šo deklarāciju, taču tas nav uzskatāms par priekšnoteikumu, lai tā īstenotu savu kompetenci attiecībā uz jautājumiem, ko reglamentē ILB protokols.
               
            
            
               (1)  OV L 351, 20.12.2012., 1. lpp.
            
            
               (2)  OV L 141, 5.6.2015., 19. lpp.
            
            
               (3)  OV L 177, 4.7.2008., 6. lpp.